送淮東田制幹回司
作者：蒲壽宬
朝代：宋

paragraphs: 青青拱把木，人見毫芒時。
只恐不早種，既種何用疑。
枝條日已茂，雨露日已滋。
揺本固不可，爪膚復奚爲。
驚颷屢欲折，積雪久自支。
昔日靖郭君，四十餘男兒。
中有不舉子，其事乃甚奇。
馳聲自薛起，有誰敢齊窺。
君今已騎鶴，莫問腰纒資。
主人今晉公，相量千頃陂。
溲勃且並用，參苓恐無遺。
相如諭蜀檄，昌黎從軍詩。
倘可露一斑，豈無諸公知。
君來甫兩月，雲霧才一披。
非敢事偃蹇，禽鹿不可覊。
勿詫我泉石，恐爲君瑕疵。
吾且自笑我，人知我爲誰。